Predkladacia správa

       Kultúrne dedičstvo je sústava nehmotných a hmotných vecí kultúrnej hodnoty, ktoré od najstarších čias až do súčasnosti nadobudli rozhodujúci význam pre rozvoj ľudstva z hľadiska histórie, umenia a vedy.  Národná rada Slovenskej republiky prijala 28. februára 2001 Deklaráciu o ochrane kultúrneho dedičstva  (Zbierka zákonov Slovenskej republiky č. 91, čiastka 39 z 20. marca 2001), v ktorej v čl. 3 bod 5 uložila vláde SR predložiť do jedného roka návrh legislatívnych, organizačných a realizačných opatrení na identifikáciu, evidenciu, záchranu, využívanie a  prezentáciu kultúrneho dedičstva. 
       Odrazom rôznorodosti jednotlivých zložiek a súčastí kultúrneho dedičstva sú aj rozličné možnosti a podmienky ich ochrany a prezentácie. Nie každá oblasť ochrany kultúrneho dedičstva má za sebou desaťročia trvajúci a usmernený vývoj, niektoré zložky tohto dedičstva, technické a technologické prostriedky ich vzniku sú novodobého pôvodu. Napríklad nové možnosti uchovávania obrazu a zvuku vznikajú takpovediac každým dňom, čo predpokladá trvalo sa zdokonaľujúce nielen organizačné a inštitucionálne zázemie, ale najmä zodpovedajúcu legislatívu. Nedostatok tradície a dobre vybudovanej inštitucionálnej základne ovplyvňuje tak proces prípravy potrebných legislatívnych pravidiel, ako aj vymedzenie a identifikáciu obsahu, foriem a zložiek kultúrneho dedičstva. Nie v každej oblasti sa možno opierať o prijaté medzinárodné zmluvy, dohovory a odporúčania. Potrebné podmienky zrejme nemožno jednorazovo vytvoriť ani akokoľvek podrobnými opatreniami a uzneseniami štátnych orgánov. Účinný systém a mechanizmus naštartovaný prijatím citovanej deklarácie NR SR však treba postupne uvádzať do praxe. Úmerne východiskovému stavu na jednotlivých úsekoch ochrany kultúrneho dedičstva by k tomu mal prispieť aj predkladaný návrh opatrení. Analytická časť materiálu je zároveň správou o stave kultúrneho dedičstva za terajšie volebné obdobie podľa článku 3 bod 5 deklarácie. 
         Materiál nemá priamy finančný , ekonomický a environmentálny dopad, ani vplyv na zamestnanosť. V prípade prijatia opatrení uvedených v prílohe uznesenia vlády SR a  po prerokovaní materiálu v Národnej rade SR môže rozpracovanie opatrení znamenať následný finančný dopad, čo však bude riešené príslušnými rezortmi postupne v návrhoch štátneho rozpočtu na budúce roky. Charakter krátkodobých úloh nevytvára v tomto roku  nové nároky na štátny rozpočet, čo je v súlade s bodom C.34. uznesenia vlády SR č. 790/2001 k návrhu štátneho rozpočtu na rok 2002.